Alpha TV

Ιστορία

21 Σεπτεμβρίου 1993: Η τηλεόραση του ΣΚΑΪ ξεκίνησε να λειτουργεί εντελώς παράνομα χωρίς να λάβει αρχικά άδεια λειτουργίας και αρχίζει σταδιακά να ανταγωνίζεται σθεναρά το Mega, τον ΑΝΤ1 και τα τρία δημόσια κανάλια της ΕΡΤ. Άρχισε να εκπέμπει, με μεγάλη έμφαση στην ενημέρωση και τον αθλητισμό. Εκείνη την εποχή, το ραδιοφωνικό "αδερφάκι" του, ο ΣΚΑΪ 100.4 ήταν ο πρώτος σε ακροαματικότητα σταθμός στην Αττική.
1994: Η τηλεόραση του ΣΚΑΪ ξεκίνησε να ανταλλάσσει με το Star Channel οικογενειακά και παιδικά προγράμματα. Τον Σεπτέμβριο του ίδιου έτους προβλήθηκαν και οι πρώτες λιγοστές ελληνικές τηλεοπτικές σειρές του σταθμού, οι οποίες όμως δεν αγαπήθηκαν από το κοινό και ήταν οι εξής: «Κάποιος να τη φυλάει», «Το μάτι του φιδιού» και «Οι αθώοι της πτέρυγας πέντε».
1996: Αν και η άνοδος της θεαματικότητας του τότε ΣΚΑΪ ήταν σημαντική, δεν ήταν η αναμενόμενη, ενώ δημιουργήθηκε τρύπα στα έσοδα, λόγω και της απόφασης της διοίκησης να χρεώνει πολύ λίγο το διαφημιστικό χρόνο από τους υπόλοιπους πανελλαδικούς τηλεοπτικούς σταθμούς προσδοκώντας περισσότερες διαφημίσεις - κάτι που τελικά δεν έγινε. Σταδιακά ο σταθμός έκανε στροφή στην ενημέρωση για ακόμη μια φορά, λανσάροντας τις πολύωρες ειδήσεις-σόου με τα τηλεπαράθυρα.
Τέλη 1998: Η τηλεόραση του ΣΚΑΪ λόγω τεράστιων οικονομικών προβλημάτων που είχε υποστεί πωλείται και μετονομάζεται σε πολύ σύντομο χρονικό διάστημα (τέλη Δεκεμβρίου 1998) σε Skai το οποίο τη Δευτέρα 27 Σεπτεμβρίου 1999 μετατρέπεται σε Alpha Sky, και αργότερα στις 25 Οκτωβρίου στο σημερινό, σε Alpha. Ο νέος ΣΚΑΪ βγήκε στον τηλεοπτικό αέρα μετά από επτά χρόνια, στις 1 Απριλίου 2006 με ενημερωτικό κυρίως προφίλ, επικαλούμενος την άδεια του 1993.
29 Οκτωβρίου 2001: Ξεκινάει η πανελλαδική διανομή αποκωδικοποιητών της Alpha Digital, ψηφιακής δορυφορικής πλατφόρμας του Alpha TV που φιλοδοξεί να ξεπεράσει την Nova και δίνει αρκετά μεγάλο βάρος στις αθλητικές μεταδόσεις, προσφέροντας υπέρογκα ποσά σε ομάδες προκειμένου να τις κάνει να αποχωρήσουν από την Nova και να αποκτήσει τα δικαιώματα προβολής των αγώνων τους. Όμως το όλο εγχείρημα δεν αργεί να ναυαγήσει αφού η Alpha Digital θα χρεοκοπήσει και θα κλείσει έναν χρόνο αργότερα (Σεπτέμβριος του 2002).
2002: Εντάσσεται δίωρο ένθετο παιδικό πρόγραμμα ονόματι Alpha Kids, πλαισιωμένο με κινούμενα σχέδια παραγωγής Nickelodeon. Το επόμενο έτος, μεταφέρονται τα παιδικά αυτά στον αδελφικό σταθμό Channel 9.
11 Οκτωβρίου 2005: Οι παλιές εγκαταστάσεις του σταθμού στην οδό Παύλου Μελά 26 στην περιοχή του Ρέντη στον Πειραιά, εκεί όπου στεγαζόταν τότε εκ νέου το Polis (νυν Channel 9) καταστράφηκαν από μια πυρκαγιά, μαζί με αρκετό αρχειακό υλικό.
2005: O Alpha TV ξεκίνησε να μεταδίδεται στην Αυστραλία από τη διεθνής υπηρεσία Alpha Sat η οποία είναι διαθέσιμη μέσω UBI World TV έτσι ώστε να μεταδίδεται και στην Ασία και στην Αφρική. Επίσης, ο σταθμός μεταφέρεται στην Παιανία.
2007: O Alpha TV ξεκίνησε να μεταδίδεται και στην Βόρεια Αμερική από τη διεθνής υπηρεσία Alpha Sat η οποία είναι διαθέσιμη και μέσω DirecTV.
2008: O Alpha TV ξεκίνησε να μεταδίδεται στην Νέα Ζηλανδία από τη διεθνής υπηρεσία Alpha Sat. Επίσης, ο Alpha TV και ο Alpha 98.9 πωλούνται στον όμιλο RTL ο οποίος ελέγχει τις μετοχές των μητρικών τους εταιρειών ενώ ο σταθμός κόβει σταδιακά την μυθοπλασία.
2012: Ο όμιλος RTL πουλάει το μερίδιό του και δίνει πίσω τα 2 ραδιοτηλεοπτικά μέσα του Alpha στον Δημήτρη Κοντομηνά ο οποίος έχει τον πλήρη έλεγχο του τηλεοπτικού καναλιού και του ραδιοφωνικού σταθμού. Στα τέλη του έτους (17 Δεκεμβρίου) εντάσσεται στο πρόγραμμα του σταθμού ένθετο μιάμισης ώρας, πεπραγμένο από το Alter Channel (έναν χρόνο μετά την οριστική απόφαση των εργαζομένων του σταθμού να προχωρήσουν σε επίσχεση εργασίας), ονόματι Άκατα Μάκατα με τα Ζουζούνια. Την εκπομπή παρουσιάζουν τα μέλη των «Mazoo and the Zoo» και αδέρφια Άρτεμις και Ευθύμης Κοκκιναράς, ενώ πλαισιώνεται με κινούμενα σχέδια του Alter.
2013: O Alpha TV ασχολήθηκε και πάλι δυναμικά με την ελληνική μυθοπλασία προβάλλοντας την σειρά Μην αρχίζεις τη μουρμούρα, και την σατιρική εκπομπή Ελληνοφρένεια, η οποία μετακινήθηκε, στο κανάλι από τον ΣΚΑΪ. Τα συγκεκριμένα προγράμματα σημείωσαν εξαιρετική επιτυχία και άνοιξαν τα επόμενα χρόνια, το δρόμο για περισσότερα ελληνικά σίριαλ στον σταθμό (όπως Το σόι σου το 2014, το Έλα στη θέση μου το 2016, Το Τατουάζ το 2017 και άλλες), τα οποία αντίστοιχα έχουν και αυτά περισσότερη ανταπόκριση τα τελευταία χρόνια από το τηλεοπτικό κοινό, από τους υπόλοιπους τηλεοπτικούς σταθμούς.
5 Μαΐου 2014: Εντάσσεται στο πρόγραμμα του σταθμού ένθετο παιδικό πρόγραμμα με κινούμενα σχέδια του σταθμού Disney Junior.
2016: Στις 4 Απριλίου έκανε πρεμιέρα ο Alpha Κύπρου. Στις 6 Ιουλίου άρχισε η πιλοτική μετάδοση του Alpha HD, μέσω της Digea.
2018: Στις 30 Οκτωβρίου, ανακοινώθηκε από την Επιτροπή Ανταγωνισμού η αγορά του 50,1% των μετοχών του καναλιού από τον Όμιλο Βαρδινογιάννη (MOTOR OIL).

Τηλεοπτικές άδειες

Τα ξημερώματα της 2ας Σεπτεμβρίου 2016, ανακοινώθηκαν οι εταιρείες που κατάφεραν να πάρουν άδεια, όπου ο τηλεοπτικός σταθμός ALPHA δεν αναφέρεται. Το τελικό ποσό που πρόσφερε ο σταθμός για να αποκτήσει μία άδεια ήταν 61.000.000€. Ο σταθμός έπρεπε μέσα σε 90 ημέρες να είχε σταματήσει να εκπέμπει μέσω της Digea, αλλά αυτό δεν θα γίνει πια μετά τη διάλυση του Νόμου Παππά.

Κύπρος

Στην Κύπρο, το νεότευκτο ομότιτλο κανάλι μεταδίδει τα προγράμματα του ελληνικού Alpha από τις 4 Απριλίου 2016. Στο παρελθόν, ο τηλεοπτικός σταθμός Σίγμα, και πιο παλαιότερα, ο ημικρατικός ραδιοτηλεοπτικός φορέας της Κύπρου, το ΡΙΚ μετέδιδαν τα προγράμματα του καναλιού. Ωστόσο από τις 27 Νοεμβρίου του 2015, ο σταθμός έλαβε άδεια αυτόνομης παγκύπριας εκπομπής. Ο Alpha Κύπρου είναι από τα πρώτα κανάλια σε τηλεθέαση με μέσο ποσοστό 13,5%.

NOVA

Ο Alpha TV ξεκίνησε να μεταδίδεται στην συνδρομητική πλατφόρμα της NOVA μετά την παύση λειτουργίας της ALPHA DIGITAL το Σεπτέμβριο του 2002 μέχρι την 1η Φεβρουαρίου 2018 όπου σταμάτησε να μεταδίδεται από την εν λόγω πλατφόρμα μετά από καταγγελία της διοίκησης του Alpha ότι η Forthnet αρνούνταν να πληρώσει το οικονομικό αντάλλαγμα που όφειλε να καταβάλει προκειμένου να εξασφαλίσει τα σχετικά τηλεοπτικά δικαιώματα αναμετάδοσης για τα έτη 2016 και 2017.

COSMOTE TV

Ο Alpha TV ξεκίνησε να μεταδίδεται στην συνδρομητική πλατφόρμα του COSMOTE TV από τις 19 Αυγούστου 2012 μέχρι και τον Δεκέμβριο του 2018 όπου αντικαταστάθηκε από την υψηλής ευκρίνειας έκδοση του καναλιού.

Alpha Sat

Η Alpha Sat είναι η διεθνής υπηρεσία του ομότιτλου καναλιού για τον Απόδημο Ελληνισμό. Εκπέμπει το πρόγραμμά του στην Ασία, την Αφρική, την Αυστραλία, τη Νέα Ζηλανδία και τη Βόρεια Αμερική. Ξεκίνησε αρχικά στην Αυστραλία τον Αύγουστο του 2005 και το 2008 στη Νέα Ζηλανδία και ήταν διαθέσιμη μέσω της UBI World TV η οποία τον Ιούνιο του 2012 διέκοψε τις δραστηριότητές της, με αποτέλεσμα να μείνει προσωρινά μη διαθέσιμη για τους τηλεθεατές στην Αυστραλία, μέχρι τον Ιανουάριο του 2013, ώσπου το κανάλι ξεκίνησε εκ νέου μέσω του TV Plus, ενός τυχάρπαστου παρόχου δορυφορικών συστημάτων.
Στη Βόρεια Αμερική, ξεκίνησε να εκπέμπει το Μάιο του 2007 στις Ηνωμένες Πολιτείες Αμερικής μέσω της DirecTV ενώ από την 1η Ιανουαρίου 2011, εκπέμπει από την αντίπαλη δορυφορική πλατφόρμα Dish Network.
Στις 14 Μαΐου 2013, προστέθηκε επίσημα στον εγκεκριμένο κατάλογο των ξένων υπηρεσιών της Καναδικής Επιτροπής Ραδιοτηλεόρασης και Τηλεπικοινωνιών (CRTC), επιτρέποντας το κανάλι να επεκταθεί στον Καναδά. Η Odyssey Television Network που χρηματοδότησε την αίτηση για να πάρει την Alpha Sat στον κατάλογο, είναι η επίσημη διανομέας του καναλιού. Η Alpha Sat ξεκίνησε επίσημα στον Καναδά στις 30 Ιουλίου 2013, μέσω του Rogers Cable (ιδιοκτησία της Rogers Communications) και του Vidéotron (ιδιοκτησία της Quebecor) ενώ είναι διαθέσιμη μέσω του Bell TV (ιδιοκτησία της Bell Canada Enterprises).

Alpha HD

Την Τετάρτη 6 Ιουλίου 2016, άρχισε η πιλοτική μετάδοση του Alpha HD, μέσω της Digea, ενώ από τον Δεκέμβριο του 2018 είναι διαθέσιμος και στην συνδρομητική πλατφόρμα της COSMOTE TV, αντικαθιστώντας με αυτό τον τρόπο την SD έκδοσή του, η οποία μεταδιδόταν από την εν λόγω πλατφόρμα από τον Αύγουστο του 2012.

Alpha News

Τα δελτία ειδήσεων του Alpha TV είναι ένα από τα μεγαλύτερα προγράμματα του καναλιού, με κύριο σλόγκαν Ειδήσεις όπως είναι. Τα κεντρικά δελτία παρουσιάζουν ο Αντώνης Σρόιτερ τις καθημερινές στις 19:00 και ο Νίκος Μάνεσης τα Σαββατοκύριακα επίσης στις 19:00. Τα μεσημεριανά δελτία παρουσιάζει η Έφη Αλεβίζου.
Το 2006-2007 το κεντρικό δελτίο ειδήσεων παρουσίαζε ο Νίκος Χατζηνικολάου, μαζί με τη δημοσιογράφο Μάρα Ζαχαρέα. Το 2007 η Μάρα Ζαχαρέα έλεγε το κεντρικό δελτίο μαζί με την Έλλη Στάη. Ύστερα το 2008, η Έλλη Στάη μόνη της παρουσίαζε, το κεντρικό δελτίο του σταθμού. Τον Σεπτέμβριο του 2008 το κεντρικό δελτίο το παρουσίαζε η Ρίτσα Μπιζόγλη και σχολιαστές ήταν ο Αντώνης Σρόιτερ και ο Δήμος Βερύκιος. Αργότερα ο Αντώνης Σρόιτερ ήταν παρουσιαστής του δελτίου τα Σαββατοκύριακα και από την 1η Απριλίου του 2009 είναι ο κεντρικός παρουσιαστής του δελτίου ειδήσεων του Alpha.
Τον Μάρτιο του 2009, η ιδιοκτήτρια εταιρεία του σταθμού προέβη σε σημαντικές αλλαγές στον προγραμματισμό των δελτίων ειδήσεων. Το σύντομο δελτίο έχει κοπεί μέχρι 15 λεπτά διάρκεια και τώρα μεταδίδεται στις 12:30 το μεσημέρι και στις 17:40 το απόγευμα. Το κεντρικό δελτίο ειδήσεων έχει επίσης μετακινηθεί από την άκρως ανταγωνιστική υποδοχή της, στις 20:00 το βράδυ και έτσι σήμερα μεταδίδεται στις 19:00.
Από τις 22 Απριλίου του 2013 η ώρα προβολής του καθημερινού κεντρικού δελτίου μόνο με τον Αντώνη Σρόιτερ άλλαξε και πάλι και από τις 19:00 μετακινήθηκε στις 18:30. Στις 7 Ιουλίου του 2014 άλλαξε πάλι η ώρα του καθημερινού κεντρικού δελτίου μόνο με τον Αντώνη Σρόιτερ και από τις 18:30 επέστρεψε και πάλι στις 19:00. Κι έτσι από τις 7 Ιουλίου του 2014 μέχρι σήμερα τις καθημερινές και τα Σαββατοκύριακα στις 19:00 προβάλλεται το κεντρικό δελτίο του σταθμού με τον Αντώνη Σρόιτερ τις καθημερινές και τον Νίκο Μάνεση τα Σαββατοκύριακα.
Άλλοι δημοσιογράφοι που πέρασαν από την παρουσίαση των δελτίων ειδήσεων στον Alpha είναι οι: Μανώλης Καψής, Ειρήνη Νικολοπούλου, Αλεξάνδρα Καπελετζή, Θανάσης Αθανασιάδης, Βασιλική Παναγιωτοπούλου, Αλεξία Κουλούρη, Νικολέτα Κρητικού, Μάρκος Δεϊμέζης, Γιώργος Ρουμελιώτης, Μαριάννα Πυργιώτη, Γιάννης Παπαδόπουλος, Χρήστος Βασιλόπουλος, Γιώργος Κούρος, Μάρθα Λεκκάκου, Αγγελική Καρδιόλακα, Δημήτρης Αλειφερόπουλος, Σοφία Τσιλιγιάννη, Σταύρος Μονεμβασιώτης, Ελίζα Λυμπούση, Σπύρος Λάμπρου και Μίνα Βάρσου.

Ιδιοκτησία

Ο σταθμός ανήκει ιδιοκτησιακά στην Alpha Δορυφορική Τηλεόραση Ανώνυμος Εταιρεία η οποία συστάθηκε στις 26 Ιανουαρίου του 1996 και η οποία κατέχει άδεια ίδρυσης και λειτουργίας τηλεοπτικού σταθμού τοπικής εμβέλειας στην περιοχή της Αττικής και παροχή ειδικής αδείας τεχνικής δικτύωσης για να μεταδοθεί πανελλαδικά.
Μέχρι το 2005 ο όμιλος DEMCO έλεγχε πάνω από το 50% των μετοχών του σταθμού, του οποίου ο κύκλος εργασιών την ίδια χρονιά ήταν 61.028.531 εκατομμύρια ευρώ. Τον Δεκέμβριο του 2008 το 66,6% των μετοχών του ομίλου Alpha Media εξαγοράστηκαν από το γερμανικό όμιλο RTL έναντι του ποσού των 125,7 εκατομμυρίων ευρώ. Με αυτήν την εξαγορά ο όμιλος RTL απέκτησε την πλειοψηφία των μετοχών, (το υπόλοιπο των μετοχών ανήκει στον Δημήτρη Κοντομηνά) και πέντε θέσεις στο διοικητικό συμβούλιο. Στις 5 Ιανουαρίου 2012 ο όμιλος RTL επέστρεψε το μερίδιο του τηλεοπτικού σταθμού στον Κοντομηνά καθιστώντας τον για μία ακόμη φορά τον πλήρη ιδιοκτήτη του. Η συμφωνία ολοκληρώθηκε δύο μήνες αργότερα (τον Μάρτιο), σηματοδοτώντας έτσι την αποχώρηση του ομίλου RTL από την Ελλάδα.
Το Μάρτιο του 2013, η πολυεθνική εταιρεία Bertelsmann η οποία κατέχει το 75,1% του ομίλου RTL ανακοίνωσε την εκποίηση του καναλιού. Το καλοκαίρι του 2018 οι εκπομπές του σταθμού μετακόμισαν στις εγκαταστάσεις του Star Channel και στις 30 Οκτωβρίου 2018 ανακοινώθηκε η αγορά του 50,1% των μετοχών του καναλιού από τον Όμιλο Βαρδινογιάννη, ο οποίος κατέχει το κανάλι.